九日以酒贈雪江胡賢良蒙惠詩和韻
作者：程公許
朝代：宋

paragraphs: 蓀壁辛楣芰荷屋，靜揖秋風酣聖讀。
占斷湖天拓戶封，不待詔書賜一曲。
紅塵車馬交衢術，渠肯冠霞立於獨。
滿城風雨又重陽，念子蕭踈對寒菊。
雙壺遣贈灧蛆浮，想見羈愁盡蛾伏。
高人一巢有餘地，底須駟馬駕車軸。
但得長年交酒聖，不妨一笑命騷僕。
若云歸隠須買田，巢由嗤人未免俗。